PATVIRTINTA

Ukmergės vaikų lopšelio-darželio „Nykštukas“ direktoriaus 2021-11-03 d. įsakymu Nr. V-79

**UKMERGĖS VAIKŲ LOPŠELIO DARŽELIO „NYKŠTUKAS“**

**APGAULĖS IR KORUPCIJOS PREVENCIJOS APRAŠAS**

**I SKYRIUS**

**BENDROSIOS NUOSTATOS**

1. Ukmergės vaikų lopšelio darželio „Nykštukas“ (toliau Mokykla) apgaulės ir korupcijos prevencijos aprašas (toliau - Aprašas), parengtas vadovaujantis 2002 m. gegužės 28 d. Nr. IX-904 Lietuvos Respublikos Korupcijos prevencijos įstatymu ir vėlesniais jo pakeitimais, reglamentuoja pagrindinius apgaulės ir korupcijos prevencijos principus, tikslus ir uždavinius, Mokyklos įgyvendinamas apgaulės ir korupcijos prevencijos priemones, proceso organizavimą, tarnybinės etikos laikymosi užtikrinimą.

2. Apraše vartojamos sąvokos:

2.1***. Korupcija*** – tai tiesioginis ar netiesioginis kyšio arba kito nepagrįsto atlygio ar pažado dėl tokio atlygio prašymas, siūlymas, davimas ar priėmimas, kuris iškreipia asmens, gaunančio kyšį, nepagrįstą atlygį ar pažadą dėl kyšio ar nepagrįsto atlygio tinkamą bet kurios pareigos atlikimą ar reikalaujamą elgseną.

2.2. ***Apgaulė*** - veiksmai, elgesys ar žodžiai, kuriais sąmoningai norima apgauti, suklaidinti.

2.3. ***Piktnaudžiavimas*** – veikimas ar neveikimas, kai darbuotojui suteikti įgaliojimai naudojami ne pagal įstatymus bei kitus teisės aktus arba savanaudiškais tikslais, ar dėl kitokių asmeninių paskatų (naudojimosi tarnybine padėtimi, keršto, pavydo, karjerizmo, neteisėtų paslaugų

Teikimo ir t. t.), taip pat tokie darbuotojo veiksmai, kai viršijami suteikti įgaliojimai ar savivaliaujama.

2.4. ***Korupcijos prevencija*** – korupcijos priežasčių, sąlygų atskleidimas ir šalinimas sudarant bei įgyvendinant atitinkamą priemonių sistemą, taip pat poveikis asmenims siekiant atgrasinti nuo korupcinio pobūdžio nusikalstamų veikų.

**II SKYRIUS**

**APGAULĖS IR KORUPCIJOS PREVENCIJOS PRINCIPAI**

3. Apgaulės ir korupcijos prevencija įgyvendinama vadovaujantis šiais principais:

3.1. ***Teisėtumo*** - apgaulės ir korupcijos prevencijos priemonės įgyvendinamos laikantis Lietuvos Respublikos Konstitucijos, įstatymų ir kitų teisės aktų reikalavimų bei užtikrinant pagrindinių asmens teisų ir laisvių apsaugą;

3.2. ***Visuotinio privalomumo*** - apgaulės ir korupcijos prevencijos subjektais gali būti visi asmenys;

3.3. ***Sąveikos*** *-* apgaulės ir korupcijos prevencijos priemonių veiksmingumas užtikrinamas derinant visų korupcijos prevencijos subjektų veiksmus, keičiantis subjektams reikalinga informacija ir teikiant vienas kitam tokią pagalbą;

3.4. ***Pastovumo*** *-* apgaulės ir korupcijos prevencijos priemonių veiksmingumo užtikrinimas nuolat tikrinant ir prižiūrint korupcijos prevencijos priemonių įgyvendinimo rezultatus, bei teikiant pasiūlymus dėl atitinkamų priemonių veiksmingumo didinimo.

**III SKYRIUS**

**APGAULĖS IR KORUPCIJOS PREVENCIJOS TIKSLAI IR UŽDAVINIAI**

4. Apgaulės ir korupcijos prevencijos tikslai:

4.1. pašalinti apgaulės ir korupcijos atsiradimo galimybes Mokyklos veiklos sistemoje.

4.2. siekti, kad korupcija netrukdytų teikti kokybiškas paslaugas pagal įstaigos nuostatus, užtikrinti darbuotojų teises ir laisves.

4.3. apgaulės ir korupcijos prevencija siekiama, kad apgaulė ir korupcija kuo mažiau trukdytų Mokyklos veiklai, didinti paslaugų teikimo kokybę;

4.4. rengti antikorupcines priemones, kurios būtų nuoseklios, visapusiškos ir ilgalaikės;

4.5. didelį dėmesį skirti korupcijos apraiškų prevencijai ir neišvengiamai atsakomybei už neteisėtus veiksmus principo įgyvendinimui;

4.6. ugdyti Mokyklos bendruomenės nepakantumą korupcijai.

4.7. skatinti glaudesnį Mokyklos bendradarbiavimą su kitomis institucijomis, organizacijomis bei visuomene.

5. Apgaulės ir korupcijos prevencijos uždaviniai:

5.1. nustatyti labiausiai korupcijos paveiktas Mokyklos veiklos sritis, užtikrinti veiksmingą ir kryptingą ilgalaikę kovą su korupcija, numatytų priemonių įgyvendinimą;

5.2. atskleisti korupcijos priežastis, sąlygas ir jas šalinti;

5.3. atgrasinti asmenis nuo korupcinio pobūdžio nusikalstamų veikų, žmonių apgaulės;

5.4. užtikrinti korupcijos prevencijos priemonių taikymą ir teikiamą jų įgyvendinimo administravimą bei kontrolę;

5.5. organizuoti skaidrų Mokyklos veiklos vykdymą.

**IV SKYRIUS**

**APGAULĖS IR KORUPCIJOS PREVENCIJOS PRIEMONĖS**

6. Apgaulės ir korupcijos rizikos analizė.

7. Problemų išankstinis nuspėjimas ir pašalinimas.

8. Mokyklos darbuotojų supažindinimas su apgaulės ir korupcijos prevencijos politika.

9. Mokyklos darbuotojų dalyvavimas apgaulės ir korupcijos prevencijos veikloje.

10. Sistemingas ugdytinių nepakantumo korupcijos apraiškoms visuomenės gyvenime ugdymas, įtraukiant antikorupcinių temų į ugdymo turinį.

11. Viešųjų ir privačiųjų interesų derinimas, užtikrinimas, kad priimant sprendimus pirmenybė būtų teikiama viešiesiems interesams, priimamų sprendimų nešališkumo.

12. Atliekamos veiklos ir sudaromų sandorių dokumentavimo reikalavimų laikymasis.

13. Lietuvos Respublikos įstatymų ir kitų teisės aktų, Mokyklos nuostatų, kitų dokumentų, susijusių su Mokyklos veikla, laikymasis.

14. Kontrolės ir priežiūros vykdymas.

15. Galiojančių tvarkos normų pažeidimų nustatymas ir tyrimas.

16. Atsakomybės neišvengiamumo principo taikymas už Mokyklos veiklos sistemoje padarytus nusižengimus, susijusius su korupcija.

17. Pranešimų, skundų, informacijos, susijusios su korupcija, tikrinimas ir priemonių taikymas jiems pasitvirtinus.

18. Mokyklos kontrolę vykdančių institucijų išvadų vertinimas.

**V SKYRIUS**

**APGAULĖS IR KORUPCIJOS PREVENCIJOS ORGANIZAVIMAS**

19. Įtraukti į apgaulės ir korupcijos prevenciją Mokyklos darbuotojus.

20. Skirti Apgaulės ir korupcijos prevencijos bei kontrolės komisijos atsakingus asmenis ir pavesti:

20.1. Apgaulės ir korupcijos prevencijos priemonių plano įgyvendinimą ir kontrolę Mokykloje;

20.2. reagavimą į pateiktą informaciją Apgaulės ir korupcijos prevencijos bei kontrolės komisijai;

20.3. komisijos koordinatoriui kartą per metus, ne vėliau iki einamųjų metų gegužės 30 d. pateikti Mokyklos direktoriui ataskaitą apie korupcijos prevencijos priemonių plano vykdymą. Ataskaita viešinama Mokyklos svetainėje ir FB platformoje.

21. Atliekant apgaulės ir korupcijos atsiradimo riziką įvertinama:

21.1. motyvuota korupcijos tikimybės vertinimo išvada ir su tuo susijusi informacija;

21.2. galimybė vienam darbuotojui priimti sprendimą dėl Mokyklos lėšų ir kito turto;

21.3. darbuotojų savarankiškumas priimant sprendimus ir sprendimų priėmimo diskrecija (darbuotojo ar įstaigos teisė spręsti kokį nors klausimą savo nuožiūra);

21.4. Mokyklos ir jos darbuotojų priežiūros ir kontrolės lygis;

21.5. reikalavimas laikytis įprastos darbo tvarkos;

21.6. nustatyti galiojančios tvarkos normų pažeidimai.

**VI SKYRIUS**

**TARNYBINĖ ETIKA**

22. Mokyklos tarnybinės veiklos etikos principai (elgesio taisyklės) apibrėžti direktoriaus įsakymu patvirtintame Mokyklos pedagogų etikos kodekse, darbo tvarkos taisyklėse, pareiginiuose aprašuose.

23. Kiekvienas darbuotojas privalo raštu įsipareigoti jų laikytis.

**VII SKYRIUS**

**BAIGIAMOSIOS NUOSTATOS**

24. Vykdant Mokyklos veiklą turi būti laikomasi Lietuvos Respublikos įstatymų ir kitų teisės aktų, Mokyklos nuostatų, kitų įstaigos veiklą reglamentuojančių dokumentų.

25. Informaciją apie apgaulę ir korupciją Mokyklos darbuotojai, bendruomenės nariai gali teikti raštu, elektroniniu paštu ar kitais jiems prieinamais būdais Apgaulės ir korupcijos prevencijos bei kontrolės komiteto atsakingiems asmenims.

26. Pranešimai, skundai bei visa informacija, susijusi su korupcija, tikrinama ir jiems pasitvirtinus taikomos atitinkamos priemonės.

27. Asmenys, susipažinę su pranešime gauta informacija, privalo užtikrinti informacijos konfidencialumą.

28. Draudžiama gautą pranešimą ir jame nurodytą informaciją skelbti viešai, perduoti darbuotojui, apie kurio veikimą, neveikimą yra pranešta, išskyrus kai aukštesnės galios teisės aktai numato kitaip.

29. Asmenys, pažeidę šią tvarką, atsako Lietuvos Respublikos teisės aktų nustatyta tvarka.

30. Visi Mokyklos darbuotojai su Aprašu yra supažindinami pasirašytinai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Susipažinau ir sutinku:**